Aš
Aš (saksa Asch) on linn Tšehhis Karlovy Vary maakonnas Chebi ringkonnas. Asub Fichtelgebirges Saksamaa piiri ääres. Linn piirneb nii idas kui ka läänes Saksamaaga. Aš paikneb merepinnast 666 meetri kõrgusel. Linna lähedal on Weiße Elsteri jõe lähe. Asula rajasid 11. sajandi alguses saksa kolonistid. 19. sajandi lõpus arenes Ašis tekstiilitööstus ja 1872 sai asula linnaõigused. 1919 läks linn Saint-Germain-en-Laye rahulepinguga Tšehhoslovakkia koosseisu.